FI Euroopan unionin virallinen lehti CE 70/203

(2004/C 70 E/219)

KIRJALLINEN KYSYMYS P-3038/03

esittäjä(t): Herbert Bösch (PSE) komissiolle

(8. lokakuuta 2003)

Aihe: Sopimusten purkaminen Eurostatissa

Komissio päätti 23. heinäkuuta 2003 purkaa sopimukset neljän yrityksen kanssa Eurostatissa esiintyneiden tapausten seurauksena. Asia koskee yrityksiä Planistat, CESD, 2SDA ja TES.

1. Milloin kyseisille yrityksille ilmoitettiin, että komission kanssa tehdyt sopimukset purettaisiin?

2. Voiko komissio toimittaa kopion yritysten kanssa käydystä kirjeenvaihdosta, jossa käsitellään sopimusten purkamista?

3. Ellei yrityksille tiedotettu sopimusten purkamisesta, miksi ei?

4. Voiko komissio ilmoittaa, kuka huolehtii nyt kyseisille yrityksille annetuista tehtävistä ja onko tehtävien hoitamisesta järjestetty julkinen tarjouskilpailu?

Pedro Solbes Miran komission puolesta antama vastaus

(16. joulukuuta 2003)

Komissio antoi valtuutetuille tulojen ja menojen hyväksyjilleen 23. heinäkuuta 2003 tehtäväksi purkaa ensi tilassa kyseiset neljän yrityksen kanssa tehdyt sopimukset niissä määrättyjen menettelyjen mukaisesti. Päätöksen täytäntöönpano edellyttää, että komissio analysoi tapaus kerrallaan sopimusten purkamiseen oikeuttavat ehdot.

Tapauksissa, joissa sopimuksen määräykset mahdollistivat purkamisen, kyseisille yrityksille ilmoitettiin asiasta sopimuskohtaisten sopimusvelvoitteiden mukaisesti, ja sopimukset irtisanottiin 28. heinäkuuta ja 17. lokakuuta 2003 välisenä aikana.

Komission kanta pyyntöön saada tutustua sopimusten purkamista koskevaan kirjeenvaihtoon on, että koska kyse on asiakirjoista, jotka sisältävät luottamuksellisia osia, ne lähetetään parlamenttiin asiasta vastaavan valiokunnan puheenjohtajalle ja Euroopan petostentorjuntavirastoon (OLAF) toiminnan arviointia koskevan mietinnön laatijalle komission ja Euroopan parlamentin välisen puitesopimuksen liitteen III 3.2 kohdan ensimmäisessä alakohdassa määrättyjen menettelyjen mukaisesti.

Koska kyse on sopimuksista, jotka raukeavat itsestään lyhyellä aikavälillä — ottaen huomioon erityisesti irtisanomismääräajan — sopimukset ovat rauenneet. Ne ovat samalla vahvistetun valvontajärjestelyn alaisia, jos hankkeen erityisvaatimukset sitä edellyttävät kyseisen yksikön työohjelman huomioon ottaen. Komissio ei kuitenkaan ole voinut purkaa sopimuksia, jotka kolmannet maat ovat tehneet kyseisten yritysten kanssa yhteisön ohjelmien puitteissa ja joissa komissio ei ole sopimusosapuolena (hajautettu hallinnointi). Kyseisille kolmansille maille on ilmoitettu komission päätöksestä katkaista kaikki sopimussuhteet näihin yrityksiin. Komissiolla ei ole oikeudellisia välineitä kolmansien maiden ja kyseisten yritysten välisten sopimusten purkamiseen, mutta se on tarjoutunut tukemaan siihen pyrkimistä. Erästä sopimusta, jossa TES on mukana tutkimushanketta hoitavan yhteenliittymän jäsenenä, ei ole voitu purkaa, koska sopimus ei sisällä purkamislauseketta, johon tässä tapauksessa olisi voitu vedota. Komissio jatkaa kaikkien asiaankuuluvien sopimuslausekkeiden ja soveltuvien asetusten säännösten tutkimista.

Mitä tulee näille yrityksille aiemmin annettujen tehtävien hoitamiseen tulevaisuudessa, Eurostatia koskevaa toimintasuunnitelmaa ollaan valmistelemassa, ja siinä pitäisi muun muassa käsitellä seikkoja, jotka liittyvät siihen, että Eurostatin yksiköt ottavat jälleen huolehtiakseen nämä tähän asti kyseisten sopimusten puitteissa ulkoistetut tehtävät.